SLP เคลียร์ปมกลุ่มทุนญี่ปุ่นจ่อฮุบกิจการ-วีไอชื่อดังเตรียมซื้อหุ้น
SLP แจงข่าวกลุ่มทุนญี่ปุ่นรายใหญ่จ่อฮุบกิจการ-วีไอชื่อดังเตรียมเข้าซื้อหุ้น-กรรมการผู้จัดการย้ำเป้ารายได้ปี 58 พุ่ง 10% นั้น ไม่เป็นความจริง
20 ก.ค. 2558

บริษัท สาลี่ พริ้นท์ติ้ง จำกัด (มหาชน) หรือ SLP ระบุว่า จากข่าวที่ปรากฏในหนังสือพิมพ์บางฉบับและในสื่อออนไลน์ วันที่ 16 และ 17 ก.ค.58 เกี่ยวกับบริษัทในหลายๆ ประเด็น บริษัทได้ชี้แจงข้อเท็จจริงดังนี้
1. ข่าวทุนญี่ปุ่นรายใหญ่จ่อฮุบกิจการบริษัท
บริษัทแจ้งว่า บริษัทและผู้ถือหุ้นรายใหญ่ไม่เคยติดต่อกับนักลงทุนรายใดเกี่ยวกับการขายกิจการของบริษัท ซึ่งข่าวดังกล่าวไม่เป็นความจริงแต่อย่างใด
2. ข่าววีไอชื่อดังสนใจลงทุนในกิจการของบริษัท
บริษัทแจงว่า บริษัทไม่เคยได้รับการติดต่อจากนักลงทุนประเภท VI ในการเข้าซื้อหุ้นของบริษัทแต่อย่างใด
3. ข่าวนายเศวต นราธิปกร ย้ำเป้าปี 58 รายได้พุ่ง 10% จากปีก่อน 644.91 ล้านบาท แถมใส่เกียร์ดีลงานล็อตใหม่
บริษัทแจงว่า หลังจากที่บริษัทได้เข้าจดทะเบียนในตลาดหลักทรัพย์ฯ นายเศวต ในฐานะกรรมการผู้จัดการ ไม่เคยให้สัมภาษณ์ในเรื่องผลการดำเนินงานของบริษัทแต่อย่างใด อีกทั้งในไตรมาส 1/58 ที่ผ่านมา รายได้ของบริษัทก็ลดลง 28% เมื่อเทียบกับงวดเดียวกันของปีก่อน